শ্রীলঙ্কায় ‘পচা’ ত্রাণ পাঠাল পাকিস্তান! শুরু জোর সমালোচনা

ওয়েব ডেস্ক : শ্রীলঙ্কার (Srilanka) উপর থেকে বয়ে গিয়েছে ঘূর্ণিঝড় ‘দিতওয়ার’। তার জেরে ভয়াবহ অবস্থা ওই দ্বীপরাষ্ট্রের। এই পরিস্থিতিতে শ্রীলঙ্কাকে সাহায্য করতে এগিয়ে এসেছে ভারত (India)। পাঠানো হয়েছে ত্রাণও। কিন্তু, শ্রীলঙ্কায় ‘পচা’ ত্রাণ পাঠানোর অভিযোগ উঠল পাকিস্তানের (Pakistan) বিরুদ্ধে। সেই বিষয়টি প্রকাশ্যে আসতেই জোর সমালোচনা শুরু হয়েছে।

ঘূর্ণিঝড়ের (Cyclone) কারণে ভয়াবহ পরিস্থিতির মধ্যে থেকে যাচ্ছে শ্রীলঙ্কা (Srilanka)। ইতিমধ্যে সেখানে বহু মানুষের মৃত্যুর খবর পাওয়া গিয়েছে। তার মধ্যেই শ্রীলঙ্কার পাক হাই কমিশনের তরফে একটি ছবি সমাজমাধ্যমে পোস্ট করা হয়েছিল। তারা এই পরিস্থিতিতে শ্রীলঙ্কার পাশে রয়েছে বলেও জানানো হয়েছিল। কিন্তু, পোস্ট করা ওই ছবিতে দেখা গিয়েছে, যে ত্রাণগুলি দ্বীপরাষ্ট্রে পাঠানো হয়েছে সেগুলির মেয়াদ শেষ হয়ে গিয়েছে ২০২৪ সালেই। তা সামনে আসতেই জোর সমালোচনা শুরু হয়েছে।

আরও খবর : মোবাইলের আসক্তি কমাতে অভিনব ফোন তৈরি করলেন এই তরুণী

এই ছবি দেশে পাক সরকারকে সমালোচনা করেছেন বহু নেটিজেন। কেউ বলেছেন, মেয়াদোত্তীর্ণ ত্রাণ পাঠিয়ে শ্রীলঙ্কার মানুষকে অপমান করেছে পাক সরকার। তবে যে ত্রাণগুলি পাঠানো হয়েছে, সেগুলির মেয়াদ না দেখে, কী করে পাঠানো হল? তা নিয়ে প্রশ্ন উঠে গিয়েছে।

এদিকে সমালোচনা শুরু হতেই, এ নিয়েও ভারতকে (India) দোষারোপ করতে শুরু করেছে পাকিস্তানের সংবাদমাধ্যমগুলি। তাদের তরফে অভিযোগ করা হয়েছে, শ্রীলঙ্কায় ত্রাণ পাঠাতে বাধা দেওয়া হচ্ছে ভারতের তরফে। এমনকি অভিযোগ করা হয়েছে, পাক বিমানকে ভারতের আকাশসীমায় ঢুকতে দেওয়া হচ্ছে না। তবে এ সব অভিযোগকে ভিত্তিহীন ও বিভ্রান্তিকর বলে জানানো হয়েছে ভারতের তরফে।